
Mednarodna razstava En proces – štirje jeziki 
Kdo so bili pionirji simultanega tolmačenja na nürnberških procesih?

Ljubljana, 10. september 2018 – Od 11. do 23. 9. je v Zgodovinskem atriju Mestne hiše Ljubljana na ogled mednarodna razstava En proces – štirje jeziki, ki predstavlja manj znano, jezikovno plat nürnberških procesov in je posvečena pionirjem simultanega tolmačenja na procesih.

Nürnberški procesi so pod vodstvom zavezniških sil 2. svetovne vojne (ZDA, Sovjetske zveze, Velike Britanije in Francije) potekali od novembra 1945 do oktobra 1946 v štirih uradnih jezikih in pomenijo pomemben mejnik v sodobnem mednarodnem pravu in tudi v poklicu konferenčnega tolmača, saj je bila takrat prvič v tako velikem obsegu uporabljena simultana tehnika tolmačenja. Obiskovalci razstave se bodo tako podrobneje seznanili s pionirji simultanega tolmačenja in konferenčnim tolmačenjem – v sliki in besedi, pa tudi v avdio-vizualnih vsebinah in skozi razstavljeno opremo za tolmačenje.

Razstavo organizirata Združenje konferenčnih tolmačev Slovenije (ZKTS) in Mednarodno združenje konferenčnih tolmačev (AIIC) v sodelovanju z nemškim združenjem Konferenzdolmetschen – Vergangenheit, Gegenwart, Zukunft e.V., ki je razstavo prvič postavilo leta 2013, od takrat pa je  gostovala v različnih državah in mednarodnih ustanovah (OZN, UNESCO, Sodišče EU itd.). 

Na svečanem odprtju razstave v petek, 14. septembra 2018, bo kot slavnostni govornik nastopil Christopher Thiéry, soustanovitelj in častni predsednik Mednarodnega združenja konferenčnih tolmačev AIIC, dolgoletni tolmač francoskega predsednika F. Mitterranda. 

Razstava je del programa, ki ga ZKTS pripravlja ob 45-letnici delovanja v želji, da bi čim širši publiki predstavili poklic konferenčnega tolmača, ki je zaradi same narave dela javnosti dokaj neznan. 14. septembra bo potekala tudi konferenca Nürnberški procesi in konferenčno tolmačenje: konec režima, začetek poklica, posvečena zgodovinskim vidikom in dediščini nürnberških procesov, govorniki pa se bodo dotaknili tudi ustavne vloge tolmača in tolmačenja za demokratične institucije, ki zagotavljajo varstvo človekovih pravic. Med eminentnimi govorniki na konferenci so dr. Jadranka Sovdat, predsednica Ustavnega sodišča, dr. Miro Prek, sodnik na Sodišču EU, pravni strokovnjak Klaus Rackwitz, direktor Mednarodne akademije za nürnberška načela, Marjola Zdravič, ustanovna članica ZKTS, in drugi. 

[bookmark: _GoBack]V času odprtja razstave (13. in 14. septembra) bo v Ljubljani tudi avtorica razstave, nemška konferenčna tolmačka Elke Limberger-Katsumi, ki bo po vnaprejšnjem dogovoru dosegljiva za medije, kakor tudi g. Thiéry, g. Rackwitz ter vodstvi ZKTS in AIIC.

Častna pokrovitelja razstave in mednarodne konference: 
g. Zoran Janković, župan MOL, in nj. eks. Klaus Peter Riedel, veleposlanik ZRN v RS.

Fotografije (v priponki): (c) National Archives, College Park, MD/US 
Kontaktna oseba za medije: Jana Zidar Forte (jana.zidar@gmail.com, +386 31 579 765)



Program dogodkov ob 45-letnici ZKTS

· 11. do 23. 9. 2018, Zgodovinski atrij Mestne hiše Ljubljana 
Mednarodna razstava En proces – štirje jeziki
V času razstave bo vsak dan ob 18h (razen 14. 9. ob 17h) na ogled dokumentarni film Die Flüsterer – The Whisperers – La voix des autres.

· 14. 9. 2018, 11.00, Pravna fakulteta Univerze v Ljubljani
Strokovno predavanje (v angleščini)
Pregon zločinov zoper mir, vojnih zločinov in zločinov zoper človeštvo – od nürnberških procesov do Rimskega statuta
Klaus Ulrich Rackwitz, Mednarodna akademija za nürnberška načela, Nemčija

· 14. 9. 2018, 14.00 do 18.30, Velika sejna dvorana Mestne hiše Ljubljana
Mednarodna konferenca
Nürnberški procesi in konferenčno tolmačenje: konec režima, začetek poklica

· 14. 9. 2018, 19.00, Zgodovinski atrij Mestne hiše Ljubljana
Svečano odprtje mednarodne razstave En proces – štirje jeziki
Slavnostni govornik Christopher Thiéry, častni predsednik in soustanovitelj AIIC

· 21. 9. 2018, Hiša EU
Okrogla miza Tolmači v gibanju: od Slovenije do EU
Pogovor o dobrih praksah izvajanja in naročanja konferenčnih storitev skozi izkušnje in mnenja naročnikov, uporabnikov in tolmačev.

· 24. 9. do 14. 10. 2018, Multimedijski center Doživi Evropo, Hiša EU 
Mednarodna razstava En proces – štirje jeziki

· 25. 9. 2018, Hiša EU
Evropski dan jezikov, uradno odprtje razstave v Multimedijskem centru Doživi Evropo

· 15. 10. do 30. 10. 2018, Filozofska fakulteta Univerze v Ljubljani
Mednarodna razstava En proces – štirje jeziki

